Stormsterk noordwestewinde bring brandgevaar | Landbou
Stormsterk noordwestewinde bring brandgevaar
Op die GBBV se 2021-opleidingsdag in naby Odendaalsrus is verskeie soorte toerusting op branddemonstrasies ingespan. Brandblasers begin nou toenemend gewild raak en sommige brandverenigings skaf ook hul eie brandweerwaens aan. Foto: Vida Booysen
Die Suid-Afrikaanse Weerdiens het sy stormwaarskuwing vir die Wes-Kaap vandag verhoog tot oranje vlak 8, met erge wind wat vanaand en môre verwag word.
Luidens 'n verklaring deur mnr. Anton Bredell, Wes-Kaapse minister van plaaslike regering, omgewingsake en ontwikkelingsbeplanning, word sterk noordwestewinde verwag, met rukwinde van 100-140km/h wat moontlik is oor die binneland van die Wes-Kaap, asook langs die kus tussen Alexanderbaai en Saldanhabaai.
Hoewel die erge wind volgens voorspellings nie die Kaapstadse metropool gaan raak nie, het die weerkantoor wel 'n oranje vlak 6-waarskuwing vir reënval oor die gebied uitgereik. Dié toestande kan na verwagting tot Donderdagaand voortduur.
Volgens Bredell kan die toestande tot wydverspreide skade in formele en informele woongebiede lei, terwyl verkeerstoestande moeilik kan wees, veral vir hoë vragmotors. Kleiner kusgebiede se hawens kan moeilike en gevaarlike toestande beleef en word gemaan om voorbereidings te tref.
"Ons maan die publiek om voorbereidings te tref en om tydens 'n krisis uit te reik na rampbestuursdienste wat op 'n gereedheidsgrondslag sal bly. Die vorige keer dat ons windwaarskuwings op 'n oranje vlak gehad het, was in 2017 met die wegholbrande by Knysna."
Intussen het die weerdiens ook 'n waarskuwing vir hoë brandgevaar in die Taung-distriksmunisipaliteit in die Noord-Kaap en in die Maluti-a-Phofung- en Mpumelela-distriksmunsipaliteit in die Vrystaat uitgereik.
Mnr. Johann Breytenbach, hoofbestuurder van die Vrystaatse sambreelorganisasie van brandverenigings, vra boere en lede van die publiek om uiters versigtig te wees vir wegholveldbrande en om nie vuur te maak in die buitelug waar wegholveldbrande deur sterk winde aangeblaas kan word nie.
Twee groot brande het Maandag en Dinsdag in die distrikte Dealesville en Boshof voorgekom, wat deur stormsterk winde van tot 52 km/h aangedryf is. Luidens 'n verklaring deur die organisasie is 85 brande in die eerste twee dae van dié week in die Vrystaat aangemeld. "Nog koue fronte word in die komende dae voorspel, en ons vra mense om uiters versigtig te wees in winderige toestande."
Die brandseisoen in die sentrale dele van Suid-Afrika duur tot die eerste behoorlike lentereën van 25 mm of meer geval het.